ANC gedaag om premierskandidate bekend te maak | Maroela Media
ANC gedaag om premierskandidate bekend te maak
Die ANC is voor die uitdaging gestel om diegene wat die party as provinsiale premiers wil aanstel, se name aan te kondig sodat kiesers weet vir wie hulle stem.
Die uitdaging aan die ANC is in Kaapstad gerig deur die Wes-Kaapse DA-premierskandidaat, Alan Winde, wat na die name van verskeie bedenklike persone op die ANC-kandidatelys verwys het.
Winde was vergesel van die DA se presidentskandidaat, Mmusi Maimane, en sewe van die ander DA-premierskandidate – Andrew Louw (Noord-Kaap), Jacques Smalle (Limpopo), Joe McGluwa (Noordwes), Solly Msimanga (Gauteng), Patricia Kopane (Vrystaat), Jane Sithole (Mpumalanga) en Zwakele Mncwango (KwaZulu-Natal).
Die enigste afwesige kandidaat was Nqaba Bhanga (Oos-Kaap) wat besig was om vloedslagoffers in Port St. Johns by te staan.
Die DA, IVP, ACDP en VF Plus is die enigste hoofstroompartye wat hul premierskandidate aankondig, met die argument dat die premier heelwat mag het en dus 'n spesifieke visie vir die provinsie kan daarstel en implementeer.
Daarteenoor voer partye soos die ANC aan dat kiesers in elk geval vir 'n party stem en nie vir 'n individu nie, en dat dit die party se keuse is wie as premier ontplooi word om die party se beleid te implementeer.
In die geval van die ANC was die gebruik tot en met die 2004-verkiesing dat die party se nasionale leier die premiers aanstel.
Sedert die 2009-verkiesing stuur elke provinsie drie name na die nasionale leierskap, en die nasionale leierskap kies een van die drie om die provinsie te lei.
Wes-Kaapse damvlakke beter as verlede jaar
Stompie van As
Persoonlik stem ek vir n party wat my waardes verteenwoordig en het wie die premierskandidaat is niks daarmee uit te waai nie. Ek stem dus trots VF plus.
Die ANC kandidate lys is n geheim want almal daarop is in die Zondo kommissie geinkrimineer!
Ek het iewers gelees die top 20 staan onder grooot donker wolke ! Eerbare mense soos Pravin Gordan staan 73ste…Skande !
Interessante keuse vir Wes-Kaapse premierskandidaat. Die DA is dan TEN GUNSTE VAN regstellende aksie. Selfs die VF-Plus se Wes-Kaapse premierskandidaat neem regstellende aksie in ag.
Hoekom wonder ek skielik waar onse Cyril staan na die verkiesing?
Wat maak dit saak wie die premierskandidate is? Ons weet mos hulle is ALMAL korrup en onbevoeg so dit maak geen verskil nie.
Net soos dit geen verskil maak dat da hulle kandidate bekend gemaak het nie. Helfte van hulle het ek nog nooit van gehoor nie en die res het nou nie juis 'n baie goeie "track record" nie – veral nie msimanga wat nie eers Pta kon bestuur nie!